钦定古今图书集成/理学汇编/文学典/第089卷 > 刘诜〈龙仁夫刘岳申〉
## 钦定古今图书集成/理学汇编/文学典/第089卷 > 刘诜〈龙仁夫刘岳申〉

按《元史儒学传》：“诜字桂翁，吉安之庐陵人。性颖悟，幼
失父，知自树立。年十二，作为科场。律赋论策之文，蔚
然有老成气象。宋之遗老钜公，一见即以斯文之任
期之。既冠，重厚醇雅，素以师道自居，教学者有法，声
誉日隆。江南行御史台屡以教官、馆职遗逸荐，皆不
报。诜为文，根柢六经，躏跞诸子百家，融液今古，而不”
露其踔厉风发之状。四方求文者日至于门。其所为
诗文曰《桂隐集》。桂隐，诜所号也。至正十年卒，年八十
三。同郡龙仁夫，字观复，刘岳申，字高仲，其文学皆与
诜齐名，有集行世。而仁夫之文，尤奇逸流丽，所著《周
易》，多发前儒之所未发。岳申用荐者为辽阳儒学副
提举，仁夫江浙儒学副提举，皆不就。